《贞女篇》
宋代·曾丰

女生愿有家，奴嫁理所宜。
出自父母命，奴岂敢固违。
既许吴氏子，又许蔡氏儿。
但有一女嫁，乃受两聘仪。
为奴父母者，不知意何斯。
业已许吴氏，复许蔡已非。
况卒蔡之弃，而复吴之归。
奴羞毅不行，父母固强之。
势不得自由，出门行迟迟。
欲哭声不出，欲语古不随。
投江以自明，庶免世点嗤。
宁作有行鬼，无为不义妻。
皇天上无极，后土深莫涯。
区区奴之心，惟有此水知。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。